1990. augusztusában a MARG 3-90 ("Mediterranean Amphibious Ready Group", azaz földközi-tengeri partraszálló készenléti csoport) kötelékébe vezényelték a hajót, de az Atlanti-óceánon való átkelés során utasítást kapott, hogy Libéria fővárosa, Monrovia felé vegye az irányt. Itt a "Whidbey Island" volt a zászlóshajója annak a különítménynek, amelyik az "Operation Sharp Edge" keretén belül az országban található és a polgárháború által veszélyeztetett amerikai állampolgárok kimenekítését végezte. A hadművelet 1991-ben zárul és a "Whidbey Island"-et a kanári-szigeteki Las Palmasba vezényelték. Ezt követően a Földközi-tenger nyugati részébe hajózott, hogy az 1991-es iraki háború során támogassa a szövetséges erőket, majd 1991. márciusában visszatért honi kikötőjébe.